ཚེ་སྲོག་གིས་བྲིས་པའི་རྐང་རྗེས། གཞོན་སྐྱེས་དཔའ་བོ་རྭ་རྒྱ་བློ་བཟང་དར་རྒྱས་ལ་ཕུལ་བ། དཀར་ནག་རྒྱ་ཧོར་བལ་ཡུལ་བཅས་པས་སོ་དང་སེན་མོས་མཐའ་ནས་བཅུན། ། ནང་ཁུལ་ཕུ་ནུས་ཆོས་དང་ཆོལ་ཁ་རྩོད་པའི་ནད་ཀྱིས་ནང་ནས་བཅུན། ། བཅུན་པའི་མཐའ་མར་མི་ཡུལ་གྱར་བའི་ཉམ་ཐག་བོད་ཀྱི་འགྲོ་བ་ལ། ། ཐུགས་རྗེ་སྤྱན་གྱི་གཟིགས་པ་མ་ཆུང་འཕགས་མཆོག་ཕྱག་ན་པདྨོ་ཀྱི། ། སྔོན་རབས་མེས་པོ་གོང་མའི་དབང་ཐང་དགུང་སྔོན་དབྱིངས་སུ་འདེཊ་པའི་དུས། ། སྟག་སེང་ཁྱུང་འབྲུག་འཕྱོ་བའི་རུ་མཚོན་བར་སྣང་མཐོངས་སུ་བསྐྱོད་པའི་དུས། ། ཕོ་རྒོད་དཔའ་བོའི་འདུ་འཛོམས་ཁྲོད་ནས་ཀི་སྒྲས་ནམ་མཁའ་དབྲལ་བའི་དུས། ། བོད་སྲུང་དགྲ་ལྷའི་སྡོང་གྲོགས་གཉན་པོས་རླུང་རྟའི་ཀ་ཆེན་བསླངས་པའི་དུས། ། སུམ་གཉིས་ས་ཁྱོན་བྷོ་ཊས་བཟུང་བའི་ཡར་ཐོག་བསྐལ་བ་རིང་མོའི་ནང༌། ། གདོང་དམར་བོད་དང་ཐང་གི་མི་རིགས་མི་དང་ཁྱི་ཡི་གནས་བབ་བཞིན། ། ཕུ་ནུའི་མཚོན་རྩེ་ནང་ལ་བསྐོར་ནས་ཕུ་མདའ་དཀྲུགས་པའི་ཉིན་མོ་ནས། ། ཀྱེ་ཧུད་རྙིང་ཧྲུལ་ལོ་རྒྱུས་བཀླགས་པས་སྙིང་ཆུང་འདི་ཉིད་འགད་ལ་ཁད། ། ད་ནི་གནའ་རབས་སྐམ་པོ་འདི་དག་གྱེན་དུ་སློང་འདོད་མི་འདུག་པས། ། ད་རབས་གདོང་དམར་བོད་ཀྱི་གནས་སྟངས་རླུང་འཕྲིན་ནང་ནས་ཉན་ན་བསམ། ། ད་རེས་སེམས་ཁམས་སྤྲོ་པའི་གཏམ་ཞིག་རྣ་བའི་ལམ་དུ་ལྷུང་ན་བསམ། ། ད་ནི་སྔས་མགོ་ཐང་ལ་འཕངས་ཏེ་ཐང་སྟེགས་ཉལ་ནས་གློག་སྒོ་ཕྱེས། ། ཨ་ཙི་གཟུགས་མེད་རླུང་གི་རྒྱུད་ནས་གང་ཁྱེད་ཚེ་སྲོག་དམར་པོའི་ཁམས། ། གུང་ཁྲན་ཏང་གིས་སྔོན་པོའི་མཚོན་གྱིས་བཞི་ཤད་འཐེན་པའི་གསར་འགྱུར་གཏམ། རྣ་བའི་ལམ་ལ་ལྷུང་མ་ཐག་ཏུ་སྒྲ་སྡུད་འཁོར་ལོ་ས་ལ་ཤོར། ། སྙིང་གི་ཁྲག་རྩ་ཁྲག་གིས་སྦག་པས་ཟུར་གསུམ་སྙིང་ཆུང་འགད་ལ་ཁད། ། གང་ཁྱོད་དར་དམར་འོག་ཏུ་སྐྱེས་ཀྱང་དམར་སྲུང་དམག་མི་མ་བྱས་པར། ། ཕ་དང་མེས་པོའི་པགས་རྩག་འོག་ནས་བློ་དང་སྤོབས་པའི་སྙིང་སྟོབས་རྫོགས། ། ཆོས་སྲིད་ལུགས་བཟང་གཙང་མའི་དོན་དུ་ཕ་དང་མ་ལ་གྱེས་མཇལ་བྱས། ། གྲུབ་ཐོབ་རྫུན་མའི་རྣམ་ཐར་མ་བསྐྱངས་གདན་ས་ཆེན་པོའི་གྲལ་དུ་ཞུགས། ། གུས་རྟག་སྦྱོར་བའི་བརྩོན་འགྲུས་བསྟེན་པས་གཞུང་ལུགས་ཆེན་པོའི་དོན་ལ་མཁས། ཆོས་གོས་སྣམ་སྦྱར་ལུས་ལ་གོན་པས་ཞི་དུལ་ལུས་ཀྱི་སྤྱོད་པ་བཙུན། ། ལུས་སྲོག་ཕངས་མེད་གཏོང་ལ་མི་ཞུམ་གཞན་དོན་སྒྲུབ་པའི་ལྷག་བསམ་བཟང༌། ། གོ་ལའི་ཟེ་བ་མཐོན་པའི་སྒང་དུ་མཁས་བཙུན་བཟང་པོའི་རྒྱལ་མཚན་བཙུགས། ། བསྟན་སྲིད་རང་དབང་གཙང་མའི་དོན་དུ་ཞབས་ཀྱི་གོམ་ཁ་བོད་དུ་བསྒྱུར། ། མེས་པོའི་གསོན་སྙིང་མཚོན་རྩེར་འདོགས་མཁན་དམར་པོ་རྒྱ་ཡི་སྲིད་གཞུང་ལ། ། མ་འཁྱོག་དྲང་པོའི་ལམ་སྣེར་བཟུང་ནས་བདེན་པའི་ཚིག་གི་སུན་འབྱིན་འཕེན། ། སྐར་ལྔའི་དར་དམར་ས་ལ་བསྙིལ་ཏེ་གངས་སེང་དཀར་མོའི་རུ་མཚོན་བསྒྲེངས། ། མེ་མདའི་དྲག་ཆར་འབབས་པའི་གསེབ་ནས་ལྕགས་ཀྱི་ཁུ་ཚུར་མཁའ་ལ་འཕྱར། ། རྒྱ་དམར་སྟོང་གི་འཚང་ཀའི་གསེབ་ནས་རང་བཙན་འབོད་པས་གནམ་ས་དབྲལ། ། འཇིགས་རུང་ཁྲིམས་སའི་བཙོན་རྭ་ནང་དུ་ཞུམ་པ་མེད་པའི་ལན་གྱིས་བསྙད། ། སྐུ་སྲོག་སྐྱེལ་སའི་མེ་མདའི་ཁ་ནས་ཕྱག་ན་པདྨོའི་མཚན་སྙན་བསྒྲགས། ། གང་ཁྱེད་ཚེ་སྲོག་དམར་པོའི་མཐའ་སྡོམ་སྔོན་པོའི་མཚོན་གྱིས་བརྒྱབ་བྱས་ཏེ། ། ཁ་དོག་མེད་པའི་རྣམ་ཤེས་འཁྱམས་པོ་མི་མངོན་དབྱིངས་སུ་ཡལ་བ་དང༌། ། ཁྲག་གིས་འཚོས་པའི་སྐུ་ཕུང་རློན་པ་ས་ཡི་འོག་ཏུ་མནན་ན་ཡང༌། ། དོན་ལྡན་སྙན་པའི་གྲགས་པ་དཀར་པོ་མཚོ་བཞི་གླིང་ལྔའི་ཁྱོན་དུ་འཕུར། ། གང་ཁྱོད་བསྟན་སྲིད་རང་དབང་དོན་དུ་གཅེས་པའི་རང་སྲོག་བཏང་བ་ལ། ། སྲོང་བཙན་སྒམ་པོའི་བྱ་དགའ་དང་ནི་གངས་སྐྱིད་མཆོད་རྟེན་བཞེངས་པ་དང༌། ། ཚོགས་ཁང་ཆེན་མོའི་མིང་གིས་བསྙད་པའི་རྗེས་དྲན་བྱས་རབས་མི་འདུག་ཀྱང༌། ། བརྗེད་མེད་སེམས་ཀྱི་རྨ་ཁའི་དྲན་རྟེན་ས་ཡ་དྲུག་གི་སྙིང་ལ་བརྐོས། ། སྐུ་ངོ་མཐོན་པོའི་གསུང་བཤད་གཏམ་དང་དྲུང་ཆེ་མཁས་པའི་རྩིས་ཁྲ་ལ། ། དམར་ཆུང་སེམས་ཀྱིས་ཡིད་ཆེས་བྱས་ནས་བསྔགས་བརྗོད་མེ་ཏོག་འཐོར་བ་ལས། ། རང་སྲོག་དམར་པོས་འགྲོ་གྲོན་བཏང་ནས་རང་བཙན་རྩོད་ལེན་གནང་མཁན་གྱི། ། ཕོ་རྒོད་དཔའ་བོའི་ཡང་རྩེ་ཁྱེད་ལ་རྗེས་དྲན་རི་མོ་ལོས་འབྲི་ལགས། ། ལོངས་ཤོག་ལོངས་ཤོག་ས་ཡ་དྲུག་གི་སྤུན་ཟླ་མི་རིགས་ད་ལོངས་ཤོག ། གཟིགས་ཤིག་གཟིགས་ཤིག་དགྲ་དཔུང་དམར་པོས་སྤུན་ཟླ་བསད་པའི་ཁྲག་རྗེས་ལ། ། མཆོངས་ཤིག་མཆོངས་ཤིག་དཔའ་མཛངས་གཉིས་ལྡན་བོད་རིཊ་དཔའ་བོ་ཕོ་མོ་ཚོ། ལོག་འགྲོ་ལོག་འགྲོ་རང་ཡུལ་བོད་དུ་རང་བཙན་ལེན་མཁན་ད་ལོག་འགྲོ། ། ༢༠༠༣། ༡༠། ༩་ལ། རྒྱལ་གཅེས་དཔའ་བོ་བློ་བཟང་དར་རྒྱས་ཀྱི་མཛད་རྗེས་དང་རྗེས་དྲན་ཕྱོགས་བསྒྲིགས་༼ལ་རྒྱ་དང་ཚེ་སྲོག་གི་བརྒྱུད་རིམ༽ ཐོག་བཀོད། བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས་བཀྲམས།